ET Euroopa Liidu Teataja C 192/19

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 192/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOONDDOKUMENT

NÕUKOGU MÄÄRUS (EÜ) nr 510/2006

„PERA DE LLEIDA”

EÜ nr: ES-PDO-0005-0698-29.05.2008

KGT ( ) KPN ( X )

1. Nimetus:

„Pera de Lleida”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.6 – Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

KPN „Pera de Lleida” hõlmab hariliku pirnipuu (Pyrus communis L) sortide „limonera”, „blanquilla” ja „conference” ekstra ja I kategooria vilju, mis on ette nähtud värskelt tarbimiseks.

Viljade omadused tarnimise ajal sõltuvad sordist.

Miinimumsuurus (läbimõõt) nii ekstra kui ka I kategooria puhul: „limonera”, „blanquilla” ja „conference”: 60 mm.

Viljaliha tihedus: sordil „limonera” 11 lb–14 lb (5,0 kg–6,4 kg), sordil „blanquilla” 9 lb–13 lb (4,1 kg–5,9 kg) ja sordil „conference” 10 lb–13 lb (4,5 kg–5,9 kg).

Korgistumine: sordil „limonera” puudub, sordil „blanquilla” puudub, sordil „conference” esineb.

Lahustuvate tahkete toitainete sisaldus on minimaalne. Suhkrusisaldus (mõõdetud Brixi kraadides): sordil „limonera” 11,0, sordil „blanquilla” 12,0 ja sordil „conference” 12,5.

Koore värvus (küpse vilja puhul): sordil „limonera” rohekaskollane, sordil „blanquilla” roheline või hallikasroheline ja sordil „conference” roheline või kollakasroheline.

Viljaliha värvus: sordil „limonera” elevandiluu värvi, sordil „blanquilla” valge ning sordil „conference” kollakasvalge.

Viljaliha mahlakus: sordil „limonera” keskmine, sordil „blanquilla” suur ja sordil „conference” keskmine.

3.3. Tooraine (üksnes töödeldud toodete puhul):

Ei kohaldata.

3.4. Sööt (üksnes loomse päritoluga toodete puhul):

Ei kohaldata.

3.5. Tootmise erietapid, mis peavad toimuma määratletud geograafilises piirkonnas:

Kogu protsess alates tootmisest kuni märgistamiseni peab toimuma määratletud geograafilises piirkonnas. Selle nõude eesmärk on säilitada toote kvaliteet. Pirnide koor on väga õrn ja võib viljapuuaiast lattu transportimise käigus kergesti kahjustada saada. Seetõttu on äärmiselt oluline, et kogu protsess toimuks samas geograafilises piirkonnas.

3.6. Erieeskirjad viilutamise, riivimise, pakendamise jm kohta:

Ei kohaldata.

3.7. Erieeskirjad märgistamise kohta:

Ühtlustatud pakenditele peab olema selgesti trükitud kaitstud päritolunimetus „Pera de Lleida”, KPN logo ja ühenduse logo ning muu kehtivate õigusaktidega nõutav teave.

KPN logo mustvalge kujutis:

KPN logo Pantone’i värvid: Pantone 3965C ja Pantone 392C.

4. Geograafilise piirkonna täpne määratlus:

Määratletud geograafiline piirkond asub „Llano de Lleida” nime kandval niisutataval alal. Nimetatud piirkond asub Lleida provintsis ja hõlmab Lleida haldusüksust ning järgmisi Lleida ümbruses asuvaid haldusüksusi. El Segrià piirkond: Aitona, Albatàrrec, Alcarràs, Alcoletge, Alfarràs, Alfés, Alguaire, Almacelles, Almatret, Almenar, Alpicat, Artesa de Lleida, Benavent de Segrià, Corbins, Els Alamús, Gimenells y el Pla de la Font, La Granja d'Escarp, La Portella, Maials, Massalcoreig, Montoliu de Lleida, Puigverd de Lleida, Rosselló, Sarroca de Lleida, Seròs, Soses, Sudanell, Sunyer, Torre-serona, Torrefarrera, Torres de Segre, Vilanova de la Barca ja Vilanova de Segrià; Les Garriguesi piirkond: Arbeca, Les Borges Blanques, Castelldans, Juneda ja Puiggròs; La Noguera piirkond: Albesa, Algerri, Balaguer, Bellcaire d'Urgell, Bellmunt d'Urgell, Camarasa, Ivars de Noguera, Menàrguens, Montgai, Os de Balaguer, Penelles, Preixens, La Sentiu de Sió, Térmens, Torrelameu ja Vallfogona de Balaguer; El Pla d'Urgelli piirkond: Barbens, Bell-lloc d'Urgell, Bellvís, Castellnou de Seana, Fondarella, Golmés, Ivars d'Urgell, Linyola, Miralcamp, Mollerussa, El Palau d'Anglesola, El Poal, Sidamon, Torregrossa, Vila-sana ja Vilanova de Bellpuig.

Toote ettevalmistamis- ja pakendamispiirkond langeb kokku tootmispiirkonnaga.

5. Seos geograafilise piirkonnaga:

5.1. Geograafilise piirkonna eripära:

Määratletud geograafiline piirkond asub „Llano de Lleida” nime kandval niisutataval alal Ebro orust ida pool. Tegemist on mere lähedal asuva tasandikuga, mille keskmine kõrgus merepinnast on 155 meetrit.

Piirkonda ümbritsevad mitmed mäeahelikud, mis annavad sellele laialdaselt tuntud territoriaalsed ja klimaatilised tunnused. Põhjas piirneb kõnealune ala Sierra del Montseci mäestiku ning lõunas ja läänes Sierra Prelitoral Catalana mäestikuga.

Lleida tasandikku läbivad Segre ja Noguera Ribagorzana jõed, niisutuskanalite võrgustik ja arvukad tasased, peamiselt lamedad künkad.

Piirkond on niisutatav ala, kus õhukese mullakihi all asub karbonaadirikas pinnas, mis annab pinnasele järgmised omadused: madal pH tase, mõõdukas orgaaniliste ainete sisaldus, mulla keskmine või peen struktuur ja hea veeläbilaskvus.

Piirkonnas valitseb kuiv kontinentaalne vahemereline kliima. Nimetatud kliimat iseloomustavad suured kontrastid ehk teisisõnu suured temperatuurikõikumised: külmad talved ja väga kuumad suved. Üks piirkonnale iseloomulik tunnus on ka talvine udu. Udu laskub novembri keskel ning püsib kuni jaanuari keskpaigani, nii et udu esineb aastas umbes 53 päeval. Udu püsib kõnealuses piirkonnas pikka aega, kuna Lleida tasandikku ümbritsevad mäed kaitsevad seda tuulte eest, mis tavaliselt Ebro orust läbi puhuvad. Eespool kirjeldatu tõttu on võimalik tegeleda pirnikasvatusega piirkonnas, mis asub Euroopa lõunaosas ja mere läheduses.

Talvel langeb temperatuur sageli 0–5 °C, mis on pirnikasvatuse jaoks väga oluline. Täpsemalt püsib temperatuur Lleidas nii madalal 1 300–1 700 tunnil aastas.

Suvel on keskmine temperatuur ligikaudu 21 °C ja keskmine maksimumtemperatuur on 28–32 °C.

Piirkonnale on omane ka suur päikesevalguse hulk: aastas paistab päike 2 600–2 800 tundi.

Kevadel ja suvel on sademeid väga vähe. Väikese sademete hulga põhjuseks on peamiselt see, et nimetatud aastaaegadel Atlandi ookeanil möllavad rajud ja tormid on Lleidasse jõudmise ajaks raugenud ja enamik sademetest on läänepoolsetes piirkondades maha sadanud. Vahemerelt jõuab piirkonda vähem vihmasadusid, kuna Sierra Litoral Catalana ja Sierra Prelitoral Catalana mäed tõkestavad vihmapilvede tee. Keskmine aastane sademete hulk piirkonnas on 369 mm.

5.2. Toote eripära:

Kaitstud päritolunimetust kandvate pirnide „Pera de Lleida” eripära ja -omadused on selle magus maitse, võrdlemisi ümar kuju, koore värvus ja sordi „conference” puhul ka korgistumise viis.

Traditsiooniliselt omistatakse „Pera de Lleidale” teatavaid erilisi maitseomadusi, mis seisnevad kokkuvõtlikult väga magusas maitses. Kõnealuste pirnide magus maitse ei sõltu ainult lahustuvate tahkete toitainete suurest sisaldusest, vaid ka lahustuvate tahkete toitainete ja happelisuse suuremast suhtarvust. Võrreldes muudes piirkondades kasvatatud pirnidega on „Pera de Lleida” lahustuvate tahkete toitainete ja happelisuse suhtarv kõigi sortide puhul suurem ning sellest tulenevalt on kõnealused pirnid ka maitselt magusamad.

Pirnide „Pera de Lleida” kuju on ümaram kui teistel samasse sorti kuuluvatel, aga muudes piirkondades kasvatatud pirnidel.

Koore värvus on sõltuvalt sordist kollakam või heledam kui teistest piirkondadest pärinevatel pirnidel. Sordid „limonera” ja „conferene” on kollakamad ning „limonera” sordi pirnide päikesepoolne külg on sageli roosakat tooni. Sordi „blanquilla” puhul on koore värvus valkjam.

Sordi „conference” eripära on ka vilja korgistumine, mis on ebaühtlane ja väga krobeline.

Kõik eespool nimetatud eriomadused muudavad kõnealuse pirni ainulaadseks. Pirnide „Pera de Lleida” organoleptilised omadused on selgelt eristatavad, turustajatele hästi teada ja tarbijad hindavad neid kõrgelt.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Määratletud geograafilises piirkonnas valitsevad tingimused mõjutavad pirnide omadusi allpool kirjeldatud viisil.

Pirnide kõik omadused sõltuvad määratletud geograafilise piirkonna geograafilistest ja klimaatilistest tingimustest. Geograafilisi ja klimaatilisi tingimusi kirjeldatakse käesoleva dokumendi punktis 5.1.

Magusus: see omadus sõltub mitmest tingimusest, mis mõjutavad pirni kasvatamist määratletud piirkonnas. Muude tootmispiirkondadega võrreldes esineb KPN „Pera de Lleida” geograafilises tootmispiirkonnas äärmuslikumaid temperatuuri- ja niiskusolusid, mida põhjustavad kõrged temperatuurid. Samuti on kõnealuses piirkonnas rohkem päikesepaistet ja väga vähe sademeid ning piirkonna mullakiht on õhuke ja peene tekstuuriga. Kõigi nende tingimuste tulemusena on piirkonnas kasvatatavatel pirnidel lisaks muudele omadustele ka suurem suhkrusisaldus.

Koore värvus: piirkonna maastiku ja Vahemere ranniku läheduse tõttu on määratletud piirkonnas palju päikesevalgust. Seepärast lõhustub vilja koores rohkem klorofülli ja koore värvus on seega kollakam või heledamat rohelist tooni kui muudes piirkondades kasvatatud samade sortide viljadel.

Vilja kuju: sõltuvalt piirkonna pikkus- ja laiuskraadidest on viljad ümarama kujuga kui muudes piirkondades kasvatatud samade sortide viljad.

Korgistumine (sort „conference”): sademeid esineb kevadel ja suvel äärmiselt harva. Vähene sademete hulk mõjutab otseselt sordi „conference” viljade korgistumise määra, ühetaolisust ja krobelisust.

Viide spetsifikaadi avaldamisele:

8. oktoobri 2007 otsus nr AAR/3053/2007, millega rahuldatakse taotlus lisada „Pera de Lleida” kaitstud päritolunimetuste nimekirja.

Kataloonia ametlik väljaanne nr 4987, 15. oktoober 2007.

https://www.gencat.cat/eadop/imagenes/4987/07281132.pdf

(1) ELT L 93, 31.3.2006, lk 12.